Masca devine obligatorie în tot județul Vâlcea. În Râmnicu Vâlcea se închid creșele.
În 31 de localități din județ au fost interzise spectacolele, concertele, evenimentele private și religioase. Măsura intră în vigoare de miercuri. Restaurantele vor funcționa între 7.00 și 22.00.
Masca devine obligatorie în tot județul Vâlcea, iar în orașul Râmnicu Vâlcea se închid creșele. De asemenea, în 31 de localități din județ au fost interzise spectacolele, concertele, evenimentele private și religioase și au fost introduse restricții în funcționarea restaurantelor și cafenelelor.Măsurile au fost luate luni de Comitetul Județean pentru Situații de Urgență. Membrii comitetului au stabilit că, din cauza înmulțirii cazurilor de infectare cu Covid 19, purtarea măștii va fi obligatorie în tot județul Vâlcea, începând de miercuri.De asemenea, membrii CJSU Vâlcea au hotărât ca, în perioada 14 – 28 octombrie, în 31 de localități din județ, care înregistrează o rată de incidență cumulată a cazurilor de COVID-19 în ultimele 14 zile mai mare de 1,5/1000 de locuitori, organizarea de activități, întruniri, vizite și alte evenimente private în cadrul gospodăriilor populației, cu participarea a mai mult de 25 de persoane în același timp, să fie interzisă.În plus, activitatea cu publicul a restaurantelor și cafenelelor din interiorul clădirilor din aceste localități să fie permisă doar în intervalul orar 07.00 – 22.00 și doar pentru 1/3 din capacitatea autorizată a acestora.Potrivit autorităților din Vâlcea, localitățile din județ în care s-a depășit pragul critic de infectări cu virusul SARS-CoV-2 de 1,5 /1000 de locuitori și în care se vor aplica aceste restricții sunt: Milcoiu (9,66), Râmnicu Vâlcea (4,45), Stoenești (4,16), Titești (4,15), Drăgoești (3,10), Olanu (3,10), Șirineasa (3,09), Golești (3,07), Pietrari (3,05), Vlădești (3,00), Brezoi (2,95), Băile Olănești (2,92), Călimănești (2,74), Costești (2,60), Bujoreni (2,56), Păușești Măglași (2,48), Stoilești (2,46), Sălătrucel (2,27), Ștefănești (2,20), Runcu (2,15), Nicolae Bălcescu (2,12), Budești (2,09), Păușești Otăsău (2,01), Mihăești (1,90), Galicea (1,89), Ocnele Mari (1,74); Lădești (1,71), Malaia (1,69), Ionești (1,67), Dăești (1,58) și Bărbătești (1,55).Potrivit hotărârii adoptate, toate unitățile școlare din localitățile unde incidența cumulată a cazurilor de COVID-19 în ultimele 14 zile este mai mare de 3/1000 de locuitori vor trece pe scenariul roșu. Nu în cele din urmă, activitatea creșelor din municipiul Râmnicu Vâlcea va fi suspendată.